Ministeri de la Presidència i per a les Administracions Territorials
El 24 d'abril i el 21 de maig de 2014, els plens dels ajuntaments de Sant Just Desvern i d'Esplugues de Llobregat, respectivament, van acordar iniciar un expedient d'alteració per tal d'adaptar el conjunt de la línia de terme a la realitat actual de la urbanització consolidada amb la finalitat de garantir i millorar la prestació de serveis a la ciutadania, d'acord amb el que estableix l'article 14, en relació amb l'article 13.1.c) del Text refós de la Llei municipal i de règim local de Catalunya, aprovat pel Decret legislatiu 2/2003, de 28 d'abril.
L'expedient va ser sotmès a informació pública, sense que es presentessin al·legacions dins aquest tràmit, i a informe dels ens locals que no l'havien promogut.
El Consell de l'Àrea Metropolitana de Barcelona, per mitjà de l'Acord de 25 de novembre de 2014, la Junta de Govern del Consell Comarcal del Baix Llobregat, per mitjà de l'Acord d'1 de desembre de 2014, i la Diputació de Barcelona, mitjançant el Decret de la Presidència de 22 de gener de 2015, van informar favorablement sobre l'alteració de termes proposada en l'expedient.
Així mateix, i atès que l'alteració modifica la ubicació de la fita de tres termes comuna al municipi de Sant Joan Despí, es va sol·licitar un informe a aquest Ajuntament, el qual va considerar, per mitjà de l'Acord de la Junta de Govern Local de 9 de desembre de 2014, que l'alteració no comportava cap modificació del seu terme municipal i que no era necessari presentar cap al·legació a l'expedient.
Els ajuntaments de Sant Just Desvern i d'Esplugues de Llobregat, mitjançant els acords dels seus plens de 29 de gener de 2015 i de 16 de març de 2016, respectivament, van aprovar la procedència de l'alteració, amb el quòrum legalment establert.
En data 27 de febrer de 2015, l'Ajuntament de Sant Just Desvern, en la seva condició d'ens instructor de l'expedient, en va trametre una còpia al Departament de Governació, Administracions Públiques i Habitatge.
Examinada la documentació que integrava l'expedient, la Direcció General d'Administració Local es va adreçar a l'Ajuntament de Sant Just Desvern per tal que completés l'expedient administratiu.
Aquesta corporació va completar la documentació el 6 de juny de 2016.
El 9 de novembre de 2016, la Direcció General d'Administració Local va emetre un informe en què es declara la procedència de l'alteració, d'acord amb els criteris fixats en el Decret 244/2007, de 6 de novembre, pel qual es regula la constitució i la demarcació territorial dels municipis, de les entitats municipals descentralitzades i de les mancomunitats de Catalunya.
La Comissió de Delimitació Territorial, en la sessió de 26 d'abril de 2017, va emetre un informe favorable sobre l'expedient.
L'11 de maig de 2017, es va posar en coneixement de l'Administració de l'Estat la tramitació de l'expedient.
La Comissió Jurídica Assessora, reunida el 20 de juliol de 2017, va aprovar el Dictamen sobre l'alteració dels termes municipals de Sant Just Desvern i d'Esplugues de Llobregat en què informa favorablement sobre l'expedient.
Per tot això, tenint en compte que hi ha consideracions d'ordre geogràfic, demogràfic, econòmic o administratiu que fan necessari o aconsellable l'alteració de termes i que ambdós ajuntaments han adoptat acords favorables al respecte;
Atès el que disposen els articles 11 a 19 del Text refós de la Llei municipal i de règim local de Catalunya, aprovat pel Decret legislatiu 2/2003, de 28 d'abril, i els articles 3, 8 i següents del Decret 244/2007, de 6 de novembre, pel qual es regula la constitució i la demarcació territorial dels municipis, de les entitats municipals descentralitzades i de les mancomunitats de Catalunya;
D'acord amb els informes favorables de la Direcció General d'Administració Local i de la Comissió de Delimitació Territorial;
A proposta de la ministra de la Presidència i per a les Administracions Territorials, d'acord amb el Dictamen de la Comissió Jurídica Assessora i amb la deliberació prèvia del Consell de Ministres en la seva reunió del dia 22 de desembre de 2017,
Aprovar l'alteració dels termes municipals de Sant Just Desvern i d'Esplugues de Llobregat per tal d'adaptar-los a la realitat urbana actual, mitjançant la modificació de la totalitat de la línia de terme i la conseqüent segregació i agregació recíproca de territori entre aquests municipis.
La nova delimitació entre els termes municipals de Sant Just Desvern i d'Esplugues de Llobregat és la que consta en els plànols a escala 1:5.000 de les pàgines tres-cents quatre, tres-cents cinc i tres-cents sis de l'expedient administratiu i que, a efectes il·lustratius, es reprodueix com a annex a aquest Decret.
El Departament de Governació, Administracions Públiques i Habitatge ha d'efectuar la fitació dels termes municipals d'acord amb el que estableix l'article 33 del Decret 244/2007, de 6 de novembre, pel qual es regula la constitució i la demarcació territorial dels municipis, de les entitats municipals descentralitzades i de les mancomunitats de Catalunya.
En relació amb la divisió dels béns, els drets, les accions, els usos públics i els aprofitaments, i de les obligacions, els deutes i les càrregues, i l'assignació de personal, la modificació de la línia de terme suposa que la finca de titularitat municipal de Sant Just Desvern amb referència Parcel·la 37 del Pla especial per a la reordenació del polígon de Sant Joan Despí passa a formar part d'ambdós municipis d'acord amb les superfícies que es recullen en la memòria justificativa de l'alteració que consta en l'expedient.
Cadascun dels ajuntaments afectats lliurarà a l'altre, mitjançant una còpia autenticada, els expedients en tràmit que facin referència exclusiva a la zona objecte de l'alteració.
Vicepresidenta del Govern i ministra de la Presidència i per a les Administracions Territorials